b'\n_START_ARTICLE_\nLions Hrvatska\n_START_SECTION_\nPovijest\n_START_PARAGRAPH_\nLionizam u Hrvatskoj je pokrenut po\xc4\x8detkom 1990-ih. Prvi klub osnovan u Hrvatskoj je Lions klub Sveti Vlaho, osnovan 25. listopada 1990. godine u Dubrovniku. _NEWLINE_\xc4\x8cetiri godine poslije formiranja prvog Lions kluba Hrvatska dobiva svoj Lions distrikt. U Dubrovniku je 2. velja\xc4\x8de 1994. godine formiran Inicijativni odbor za usmjeravanje distrikta. Iste godine, na me\xc4\x91unarodnoj konvenciji odr\xc5\xbeanoj u Seulu, Ju\xc5\xbena Koreja, hrvatski District 126 je slu\xc5\xbebeno priznat u statusu tzv. provizornog distrikta. Prvi guverner bio je ujedno i jedan od utemeljitelja lajonizma u Hrvatskoj, Ivica Jaki\xc4\x87 iz Zagreba. Organizacija je 1998. upisana u Registar udruga RH pod nazivom Savez udruga Lions klubova Hrvatske - Lions distrikt 126 - Hrvatska. Nakon osnivanja intenzivno se razvija Lions pokret u Hrvatskoj, tako da u 2018. godini organizacija ima 1182 \xc4\x8dlana u 58 klubova._NEWLINE_Hrvatski Lions klubovi su uz pomo\xc4\x87 donacija Lions Zaklade (izvorno: Lions Clubs International Foundation) dovr\xc5\xa1ili nekoliko zna\xc4\x8dajnih projekata, kao npr. O\xc4\x8dna banka, izgradnja vanjskog boravka bolnice za di\xc5\xa1ne puteve u Crikvenici, izgradnja centra za obuku pasa vodi\xc4\x8da za slijepe Silver u Zagrebu, opremanje \xc5\xa1kola u Gunji nakon poplave. Ra\xc4\x8duna se da su hrvatski Lions klubovi doprinijeli s preko 5 milijuna eura donacija s kojim su opremane bolnice, \xc5\xa1kole, centri za obuku pasa, a kupovana je i oprema za dru\xc5\xa1tva invalida, kao i za sli\xc4\x8dne aktivnosti.'